CELEX: 32022D0997
Language: lt
Date: 1649289600000
Title: Tarybos sprendimas (ES) 2022/997 2022 m. balandžio 7 d. dėl pozicijos, kurios Europos Sąjungos vardu turi būti laikomasi dešimtajame Stokholmo konvencijos dėl patvariųjų organinių teršalų Šalių konferencijos posėdyje, dėl pasiūlymo iš dalies pakeisti tos konvencijos A priedą

2022 6 27   
               
               
                  LT
               
               
                  Europos Sąjungos oficialusis leidinys
               
               
                  L 168/63
               
            
         TARYBOS SPRENDIMAS (ES) 2022/997
         2022 m. balandžio 7 d.
         dėl pozicijos, kurios Europos Sąjungos vardu turi būti laikomasi dešimtajame Stokholmo konvencijos dėl patvariųjų organinių teršalų Šalių konferencijos posėdyje, dėl pasiūlymo iš dalies pakeisti tos konvencijos A priedą
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Stokholmo konvencija dėl patvariųjų organinių teršalų (toliau – Konvencija) įsigaliojo 2004 m. gegužės 17 d. ir Sąjungos vardu buvo sudaryta Tarybos sprendimu 2006/507/EB (1);
                  
               
                     (2)
                  
                  
                     Konvencija Sąjungoje įgyvendinama Europos Parlamento ir Tarybos reglamentu (ES) 2019/1021 (2);
                  
               
                     (3)
                  
                  
                     pagal Konvencijos 8 straipsnį Konvencijos Šalių konferencija gali priimti sprendimą įtraukti cheminę medžiagą į Konvencijos A, B ir (arba) C priedus ir nustatyti su ja susijusias kontrolės priemones;
                  
               
                     (4)
                  
                  
                     dešimtajame Konvencijos šalių konferencijos posėdyje tikimasi priimti sprendimą į Konvencijos A priedą įtraukti papildomas chemines medžiagas;
                  
               
                     (5)
                  
                  
                     siekiant apsaugoti žmonių sveikatą ir aplinką nuo tolesnės perfluorheksansulfonrūgšties (PFHxS), jos druskų ir PFHxS giminingų junginių keliamos taršos, būtina pasauliniu mastu sumažinti arba panaikinti tų cheminių medžiagų gamybą bei naudojimą ir pritarti tam, kad jos būtų įtrauktos į atitinkamus Konvencijos priedus;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi dešimtajame Šalių konferencijos posėdyje, dėl Konvencijos A priedo pakeitimų, atsižvelgiant į tai, kad tie pakeitimai Sąjungai bus privalomi,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi dešimtajame Stokholmo konvencijos dėl patvariųjų organinių teršalų Šalių konferencijos posėdyje, yra, atsižvelgiant į atitinkamas Patvariųjų organinių teršalų kontrolės komiteto rekomendacijas, pritarti perfluorheksansulfonrūgšties (PFHxS), jos druskų ir PFHxS giminingų junginių įtraukimui į A priedą nenustatant specifinių išimčių.
         
         
            2 straipsnis
            Atsižvelgdami į dešimtojo Konvencijos Šalių konferencijos posėdžio eigą, Sąjungos atstovai, pasikonsultavę su valstybėmis narėmis, gali vietoje surengtų koordinavimo posėdžių metu susitarti dėl 1 straipsnyje nurodytos pozicijos koregavimo be tolesnio Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2022 m. balandžio 7 d.
            
               
                  Tarybos vardu
               
               
                  Pirmininkas
               
               J. DENORMANDIE
            
         
         
            (1)  2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).
         
            (2)  2019 m. birželio 20 d. Europos Parlamento ir Tarybos reglamentas (ES) 2019/1021 dėl patvariųjų organinių teršalų (OL L 169, 2019 6 25, p. 45).